इसका अर्थ ये हुआ कि अब श्रोता बीबीसी के चारों कार्यक्रम यानी दिन भर, इस वक्त, नमस्कार भारत और तीस मिनट मोबाइल पर सुन सकेंगे लेकिन हां रेडियो प्रसारण के तुरंत बाद.मोबाइल उपभोक्ता इस वेबसाइट पर मिनट-भर में मुख्य समाचार भी सुन सकते हैं, जो दिन-भर अपडेट होते रहेंगे.ये खास बातें हैं नई साइट m.bbchindi.com की जो भारत और दुनिया-भर में हर तरह के मोबाइल फोन पर काम करेगी. अगर आपका मोबाइल हिन्दी टेक्स्ट सपोर्ट करता है, तो साइट के टेक्स्ट वर्ज़न (m.bbchindi.com) पर जाएँ. अगर आपका फ़ोन हिन्दी टेक्स्ट सपोर्ट नहीं करता, तो इमेज वर्ज़न (m.bbchindi.com/image) पर जाएँ.नई सेवा के बारे में बीबीसी हिन्दी के प्रमुख अमित बरुआ का कहना है, "मोबाइल फोन भारत में समाचार और सूचना पाने का नया माध्यम बनते जा रहे हैं. m.bbchindi.com द्वारा हम बीबीसी की पत्रकारिता की प्रतिष्ठा और विश्वसनीयता मोबाइल उपभोक्ताओं को उपलब्ध कराना चाहते हैं".भारत में मोबाइल फोन उपभोक्ताओं की संख्या जून 2010 तक 67 करोड़ पहुँच गई थी. हाल ही में देश के बड़े टेलिकॉम ऑपरेटरों ने 3G सेवाओं के लाइसेंस के लिए 16 अरब डॉलर (75,600 करोड़ रुपए) की बोली लगाई.बीबीसी हिन्दी की मोबाइल साइट को हिन्दी पाठकों और श्रोताओं की अलग-अलग ज़रूरतों को ध्यान में रखकर तैयार किया गया है. साइट पर लगातार अपडेट होती रिपोर्टें पल-भर में दुनिया की तस्वीर पेश करेंगी.जो लोग समाचार सुनना चाहते हैं, वे ऑडियो प्रोग्राम और बुलेटिन डाउनलोड कर सकते हैं और अपनी सुविधा के अनुसार किसी भी समय इन्हें सुन सकते हैं.बीबीसी हिन्दी भारत में पहला अंतरराष्ट्रीय प्रसारणकर्ता है जो अपने सभी ऑडियो प्रसारण मोबाइल साइट पर उपलब्ध करवा रहा है. बीबीसी हिन्दी इस सेवा के लिए किसी तरह का शुल्क नहीं लगाता, लेकिन मोबाइल ऑपरेटर ऑडियो फाइल डाउनलोड करने पर अपने उपभोक्ताओं पर शुल्क लगाएंगे.बीबीसी हिन्दी के मल्टीमीडिया संपादक संतोष सिन्हा ने बताया, "हिन्दी मोबाइल मार्केट अभी भी अपने विकास के शुरुआती चरण में है. ढेर सारे फोन अभी भी हिन्दी टेक्स्ट सपोर्ट नहीं करते. लेकिन हमें पूरा यकीन है कि हमारी मोबाइल साइट ज़्यादातर फोन पर पढ़ी जा सकेगी."बीबीसी हिन्दी 505 10 10 74 पर रोज़ाना ऑडियो न्यूज़ अपडेट भी उपलब्ध करवाता है. यह नंबर भारत में सभी मोबाइल नेटवर्कों पर काम करता है.